ប៉ាគីស្ថាន​សម្រេច​ចិត្ត​មិន​ប្រើ​ប្រាស់​ថាមពល​ចេញ​ពី​ធ្យូងថ្ម
លោក​នាយករដ្ឋ​មន្ត្រី Khan  និយាយ​ថា ទោះ​ជា​ប៉ាគីស្ថាន​រួម​ចំណែក​តិច​ជាង​១%​នៃ​ការ​បញ្ចេញ​ឧស្ម័ន​កាបូន​សាកល ប្រទេសនេះ​ជា​ប្រទេស​ដែល​ងាយរងគ្រោះ​បំផុត​ទី៥​ដោយសារផល​ប៉ះពាល់​នៃ​ការប្រែប្រួល​អាកាសធាតុ។
អ៊ីស្លាម៉ាបាត — នាយករដ្ឋមន្ត្រីប៉ាគីស្ថានលោក Imran Khan បានប្រកាសកាលពីថ្ងៃទី១២ ខែធ្នូ ថា ប្រទេសរបស់លោក នឹងមិនផលិតថាមពលធ្យូងថ្មទេ ដើម្បីជាការចូលរួមចំណែកក្នុងកិច្ចខិតខំប្រឹងប្រែងរបស់សកលលោក ប្រឆាំងនឹងការប្រែប្រួលអាកាសធាតុ។ លោក Khan បានពណ៌នាអំពីកិច្ចការសំខាន់ៗជាក់ស្តែង នៅពេលដែលលោកកំពុងថ្លែងនៅក្នុងកិច្ចប្រជុំកំពូលមហិច្ឆតាអាកាសធាតុអន្តរជាតិឆ្នាំ ២០២០ ដែលធ្វើឡើងតាមអនឡាញ ដោយសារជំងឺរាតត្បាតកូវីដ១៩។ អង្គការសហប្រជាជាតិ ចក្រភពអង់គ្លេស បារាំង ឈីលី និងអ៊ីតាលី បានរៀបចំកម្មវិធីនោះ ដោយប្រមូលមេដឹកនាំពិភពលោកមកជួបជុំគ្នា ដើម្បីជំរុញឲ្យមានកិច្ចខិតខំប្រឹងប្រែងកាន់តែខ្លាំងជាងមុន ដើម្បីទប់ស្កាត់ការឡើងកម្តៅសាកល។ លោក Khan បានថ្លែងនៅក្នុងកិច្ចប្រជុំនោះថា៖ «យើងបានសម្រេចចិត្តថា យើងនឹងមិនផលិតថាមពលណាទៀត ដែលពឹងលើធ្យូងទេ។ យើងបានបោះបង់ចោលគម្រោងថាមពលធ្យូងចំនួនពីរ ដែលគ្រោងនឹងផលិតថាមពល ២៦០០ មេហ្គាវ៉ាត់ ហើយប្រើទំនប់វារីអគ្គិសនីជំនួសវិញ»។ លោក Khan និយាយថា ត្រឹមឆ្នាំ ២០៣០ ៦០ ភាគរយនៃថាមពលទាំងអស់ដែលផលិតនៅក្នុងប្រទេសរបស់លោក នឹងជាថាមពលស្អាត ហើយទទួលបានធនធានកកើតឡើងវិញ នៅពេលដែល ៣០ ភាគរយនៃយានយន្តគ្រប់ប្រភេទ នឹងដំណើរការដោយអគ្គិសនី។ លោកនាយករដ្ឋមន្ត្រីនិយាយថា ខណៈដែលប៉ាគីស្ថានរួមចំណែកតិចជាង ១ ភាគរយនៃការបញ្ចេញឧស្ម័នកាបូនក្នុងសាកលលោក ប្រទេសនេះជាប្រទេសដែលងាយនឹងរងគ្រោះបំផុតទី ៥ ដោយសារផលប៉ះពាល់នៃការប្រែប្រួលអាកាសធាតុ។ នេះបើយោងតាមទិន្នន័យនៃរបាយការណ៍សន្ទស្សន៍ហានិភ័យអាកាសធាតុសកល ឆ្នាំ ២០១៩។ លោក Khan បាននិយាយថា៖ «ខ្ញុំសូមធានាអ្នកថា ប្រទេសប៉ាគីស្ថាន នឹងប្រឹងឲ្យអស់ពីសមត្ថភាពដើម្បីចូលរួមចំណែកក្នុងការកាត់បន្ថយផលប៉ះពាល់ ដោយសារការប្រែប្រួលអាកាសធាតុ»។ ប្រទេសប៉ាគីស្ថាន មានរោងចក្រថាមពលធ្យូងតែមួយប៉ុណ្ណោះ រហូតដល់ឆ្នាំ ២០១៦។ ប្រទេសចិនបានវិនិយោគរាប់ពាន់លានដុល្លារក្នុងប្រជាជាតិនៅតំបន់អាស៊ីអាគ្នេយ៍ ដោយបានបង្កើតរោងចក្រថាមពលធ្យូងចំនួន ៩ ហើយរោងចក្រជាច្រើនទៀតកំពុងត្រូវបានសាងសង់។ ទិន្នន័យផ្លូវការបង្ហាញថា ការផលិតថាមពលធ្យូងក្នុងប្រទេសប៉ាគីស្ថានបានឡើងដល់ ៥៧ ភាគរយក្នុងឆ្នាំសារពើពន្ធ ២០២០ ដែលបានបញ្ចប់កាលពីខែមិថុនា ដោយសារតែការវិនិយោគរបស់ទីក្រុងប៉េកាំង ក្រោមគម្រោងខ្សែក្រវ៉ាត់ពាណិជ្ជកម្ម។ ការសហការនេះជួយឲ្យរដ្ឋាភិបាលក្រុងអ៊ីស្លាម៉ាបាត រួចផុតពីឆ្នាំដែលមានកង្វះថាមពលក្នុងប្រទេស។ រដ្ឋាភិបាលលោក Khan ដែលបានកាន់កាប់អំណាចជាងពីរឆ្នាំមកហើយ បានអនុវត្តយុទ្ធនាការដាំដើមឈើឡើងវិញ ជាង ៣ ពាន់លានដើមត្រឹមពាក់កណ្តាលឆ្នាំ ២០២៣ ទូទាំងប្រទេស ដើម្បីកាត់បន្ថយផលប៉ះពាល់ដោយការប្រែប្រួលអាកាសធាតុ។ កម្មវិធីដ៏ធំនេះដែលត្រូវបានដាក់ឈ្មោះថា Ten Billion Tree Tsunami បានចាប់ផ្តើមកាលពីឆ្នាំមុន ហើយមន្ត្រីនិយាយថា កូនឈើច្រើនជាង ៥០០ លានដើម ត្រូវបានដាំទូទាំងប្រទេសប៉ាគីស្ថាន។ ថ្លែងនៅក្នុងកិច្ចប្រជុំកំពូលនោះ នាយកនៃអង្គការសហប្រជាជាតិលោក Antonio Guterresអំពាវនាវឲ្យមេដឹកនាំពិភពលោកប្រកាស «ស្ថានភាពអាសន្ននៃអាកាសធាតុ» នៅតាមប្រទេសរៀងខ្លួន។ លោកថា៖ «បើសិនជាយើងមិនផ្លាស់ប្តូរស្ថានភាពទេ យើងប្រហែលនឹងឆ្ពោះទៅរកកំណើនសីតុណ្ហភាពដ៏មហន្តរាយមួយគឺ៣អង្សារសេ ក្នុងសតវត្សរ៍នេះ»។ កិច្ចប្រជុំកំពូលនេះបានសម្គាល់រយៈពេល ៥ ឆ្នាំ តាំងពីកិច្ចព្រមព្រងទីក្រុងប៉ារីសស្តីពីការប្រែប្រួលអាកាសធាតុ ដែលព្យាយាមកំណត់ការឡើងកម្តៅសកលត្រឹម ១.៥ អង្សាសេ បៀបធៀបនឹងកម្រិតកាលពីមុនមានបដិវត្តន៍ឧស្សាហកម្ម៕